Regionsudvalgets udtalelse om "Kommissionens forslag til Rådets forordning om oprettelse af et fællesforetagende GALILEO"

(2002/C 278/02)

REGIONSUDVALGET har -

under henvisning til Kommissionens forslag til Rådets forordning om oprettelse af et fællesforetagende GALILEO [KOM(2001) 336 endelig - 2001/0136(CNS)],

under henvisning til Kommissionens beslutning af 25. juni 2001 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af henholdsvis 12. juni 2001 om at henvise det forberedende arbejde til Underudvalg 3 (Transeuropæiske net, transport og informationssamfundet) og af 6. februar 2002 om at henvise det forberedende arbejde til Underudvalget for Økonomisk, Social og Territorial Samhørighed,

under henvisning til konklusionerne af Det Europæiske Råd i Køln (3.-4. juni 1999), Feira (19.-20. juni 2000), hvor GALILEO omtales,

under henvisning til Rådets resolution af 5. april 2001,

under henvisning til forslaget til udtalelse vedtaget af Underudvalget for Økonomisk, Social og Territorial Samhørighed(1) den 5. marts 2002 (CdR 380/2001 rev. 2) (ordfører: Nikos Tabakidís, EL/PSE, borgmester i Agios Anargyri),

og ud fra følgende betragtninger:

de første kontrakter samt gennemførlighedsundersøgelser er allerede finansieret over det 4. og 5. rammeprogram for forskning og udvikling,

pr. 1. april 2001 gik definitionsfasen af GALILEO ind i udviklings- og valideringsfasen således, at de allerede udviklede arbejdshypoteser i passende omfang kan afprøves og kontrolleres, herunder navnlig de arbejdshypoteser, der vedrører systemarkitekturen,

udviklings- og valideringsfasen vil blive efterfulgt af etablerings- og ibrugtagningsfasen, under hvilken der vil blive konstrueret satellitter samt jordbaserede segmenter. Der vil blive opsendt satellitter og etableret jordbaserede stationer og udstyr, således at systemet kan være operationelt i 2008,

GALILEO omfatter vigtige elementer, der har relation til forskning og udvikling, hvilket er et forhold, der begrunder oprettelsen af fællesforetagendet i henhold til artikel 171 i Traktaten om oprettelse af Det Europæiske Fællesskab,

formålet med fællesforetagendet er at forestå gennemførelsen af GALILEO-programmets udviklingsfase samt sikre en effektiv deltagelse af privat og offentlig kapital -

på den 44. plenarforsamling den 15.-16. maj 2002, mødet den 15. maj (enstemmigt), vedtaget følgende udtalelse.

Regionsudvalget henstiller:

1. at fællesforetagendet bør drives med respekt for alle regler om gennemsigtighed og ligebehandling, som er gældende i EU-lovgivningen,

2. at de regler, der anvendes ved tildeling af kontrakter inden for rammerne af fællesforetagendet, bør være i overensstemmelse med den relevante EU-ret,

3. at EU-medlemsstaternes politiske kontrol bør sikres i alle systemets realiseringsfaser,

4. at der af hensyn til medlemsstaternes effektive deltagelse bør være et særligt organ, et tilsynsråd med deltagelse af repræsentanter for medlemsstaterne og fællesforetagendet. Tilsynsrådet bør have mulighed for uigenkaldeligt at afvise forslag fra Kommissionen,

5. at tilsynsrådet bør være hovedansvarligt for de strategiske beslutninger, hvorimod bestyrelsen bør være ansvarlig for de beslutninger, der vedrører den løbende drift af fællesforetagendet samt realiseringen af de formulerede mål,

6. at Den Europæiske Rumorganisation deltager i bestyrelsen og ligeledes får hovedrollen i den tekniske støtte til fællesforetagendet og til det erklærede mål,

7. at det i fællesforetagendets vedtægter afklares, hvilken rolle hvert organ har samt grænserne for disse organers ansvar,

8. at spørgsmål vedrørende copyright og ejendomsret til tjenesteydelser bør klarlægges fuldt ud.

Bruxelles, den 15. maj 2002.

Albert Bore

Formand for

Regionsudvalget

(1) Efter underudvalgenes omstrukturering og ændrede sagsfordeling, den 6. februar 2002.